雪後贈徐仲車
作者：張耒
朝代：宋

paragraphs: 平明呼童汲井華，童歸告我門有雪。
披衣疾走出戶看，正見風毛萬夫獵。
冷欺病骨不敢前，縮頭蟄戶如寒鼈。
樓臺得勢互照映，松竹無風自騷屑。
念昔兒童逢雪喜，摶捧嘴吞如沃渴。
如今欲啗老不禁，何異愛屨而遭刖。
高門有酒不愛詩，我愛吟詩尊屢闕。
東鄰徐子與我同，愛詩過我衣百結。
藏頭敗被口吟呵，文似鏘金身似鐵。
人生豈合長賤貧，二百青銅直須輟。